Title: Sprava ZPC
Author: Petra Rosinčinová
Company: FEI

Správa zo zahraničnej pracovnej cesty
1.  Účastník ZPC:

Meno, priezvisko, tituly:   	Mgr. Petra Rosinčinová
Pracovisko:                         	oddelenie pre Operačný program Vzdelávanie, odbor riadenia programov, sekcia štrukturálnych fondov EÚ, Ministerstvo školstva, vedy, výskumu a športu SR, Stromová 1, 813 30 Bratislava
Pracovné zaradenie:         	hlavný štátny radca
Funkcia: 			manažér programovania OP V
Znalosť jazykov:                	AJ, NJ

2.  Zahraničná pracovná cesta:

Štát:				Belgicko
Mesto:				Brusel 
Vykonaná v dňoch:		17.11.-18.11.2011                   
Prijímajúca organizácia:	Európska komisia, Employment, Social Affairs and Equal Opportunities DG, Evaluation and Impact Assessment Unit
Účel cesty:	zasadnutie ESF Evaluation Partnership/Partnerstva pre hodnotenie ESF
Spôsob financovania:	MŠVVaŠ SR

3.  Rámcový program pobytu:

17.11.2011	
7:00	                	odchod z Bratislavy 
11:30			príchod do Bruselu
	14:00 – 17:15		zasadnutie ESF Evaluation Partnership

18.11.2011		
9:00 – 12:30		zasadnutie ESF Evaluation Partnership
15:55			odchod z Bruselu
19:30			príchod do Bratislavy

4.  Stručný priebeh rokovaní, resp.  študijného pobytu:

17.11.2011 ESF v programovom období 2014-2020
Na úvod stretnutia Antonella Schulte-Braucks, riaditeľka DG EMPL Evaluation and Impact Assessment Unit privítala všetkých účastníkov. Ako ďalší bod úvodnej časti bol schválený zápis z predchádzajúcich stretnutí ESF Evaluation Partnership v marci 2011 v Bruseli, júli 2011 v Gdansku a program aktuálneho stretnutia. 

Kľúčové elementy návrhov Komisie pre budúcnosť ESF 2014-2020
Európska komisia zverejnila 6.10.2011  tzv. legislatívny balík pre politiku súdržnosti pre programové obdobie 2014-2020. Nariadenia tohto balíka sú rozdelené do dvoch častí – všeobecné nariadenie spoločné pre všetkých päť fondov (fondy politiky súdržnosti, Európsky fond pre rozvoj vidieka a Európsky fond pre rybné hospodárstvo) a špecifické nariadenia pre Európsky fond pre regionálny rozvoj (ERDF), Európsky sociálny fond (ESF), Kohézny fond (KF) a Európsku územnú spoluprácu. 
Základnými politickými princípmi je koncentrácia na stratégiu Európa 2020, zameranie na výsledky, lepšia koordinácia a zosúladenie medzi jednotlivými fondmi a zjednodušenie. Tieto princípy budú uplatňované na všetky fondy. 
Z geografického hľadiska budú tri kategórie regiónov:
-	menej rozvinuté regióny – HDP na obyvateľa nižšie ako 75 %  EU priemeru;
-	prechodné regióny (transition regions) – HDP na obyvateľa vyššie ako 75 %  a nižšie ako 90%  EU priemeru;
-	viac rozvinuté regióny – HDP na obyvateľa vyššie ako 90 %  EU priemeru.
Navrhovaný rozpočet je vo výške 336 miliárd eur. Podrobnejšie rozdelenie je nasledovné: 
Návrh rozpočtu 2014 - 2020 | mld. EUR

Menej rozvinuté regióny (do 75 % HDP) 
Prechodné regióny (od 75 % do 90 % HDP) 
Viac rozvinuté regióny (nad 90 % HDP) 
Územná spolupráca 
Kohézny fond EÚ    
Extra rozpočet pre vonkajšie a riedko osídlené regióny

162,6
  39,0
  53,1
 11,7
  68,7
    0,9

CELKOVO (vrátane alokácie 2,5 mld. EUR na nástroj Potraviny pre znevýhodnené osoby) | 336
Nástroj prepájania Európy pre dopravu, energiu a IKT | 40 mld. EUR + 10 mld. EUR z Kohézneho fondu EÚ vyčlenených na dopravu
CELKOVO | 376

Balík finančných prostriedkov určených pre ESF z celkovej alokácie momentálne nie je určený, malo by sa tak stať po vypracovaní národných a regionálnych rozpočtov. Podiel určený pre ESF bude minimálne 25% z celkového navrhovaného rozpočtu politiky súdržnosti tzn. 84 miliárd EUR, z toho 25% pre menej rozvinuté regióny, 40% pre prechodné regióny a 52% pre rozvinuté regióny.
Celkov bude politika súdržnosti v programovom období 2014-2020 zameraná na výsledky, na dosahovanie cieľov programu, pričom pre vyhodnocovanie budú určené míľniky a cieľové hodnoty pre roky 2016, 2018 a 2022. V prípade výrazných rozdielov bude možné uplatniť pozastavenie platieb počas implementácie, prípadne dôjde k finančnej korekcii na konci programového obdobia. Každý fond, každý členský štát a každý kategorizovaný región  bude musieť mať hneď od začiatku bokom vytvorenú výkonnostnú rezervu vo výške 5% pridelených finančných prostriedkov.
Pre sledovanie budú vytvorené dva sety ukazovateľov a to: spoločné všeobecné ukazovatele pre fond – spoločné výstupové a kde to bude vhodné tak aj výsledkové ukazovatele a špecifické ukazovatele na úrovni programu (výstup, výsledok), opäť v štruktúre počiatočná, cieľová a dosiahnutá hodnota.
Hodnotenie bude podobne ako v tomto programovom období rozdelené na ex-ante hodnotenie, hodnotenie počas programového obdobia a ex-post hodnotenie realizované Európskou komisiou v spolupráci s členským štátom a riadiacim orgánom. 
Ďalšou súčasťou výsledkovo orientovanej politiky je tzv. Joint Action Plan (JAP) – Spoločný akčný plán. JAP nebude súčasťou operačných programov. JAP by mal byť založený na výsledkovo a výstupovo podmienenom financovaní implementácie a realizácie programov. JAP by mal byť vytvorený na základe návrhov členských štátov a schvaľovať ho bude Komisia. Platby budú uhrádzané na základe dosiahnutých výstupov a výsledkov. Platby tak budú korešpondovať s dosahovaním vopred stanovených míľnikov. Dosahovanie plnenia míľnikov bude overovať audit. Dôležitou súčasťou overovania dosahovania cieľov bude monitorovanie JAP. Monitorovanie bude vykonávať tzv. steering commitee. 
Špecifiká pre ESF
Všeobecné nariadenie určuje 11 tematických cieľov, tie sú rozmenené na drobné v podobe investičných priorít. Nariadenie určuje pevne 18 takýchto investičných priorít.  Priamo ESF sa dotýkajú 4 tematické ciele: podpora zamestnanosti a pracovnej mobility, sociálna inklúzia a boj proti chudobe, investície do vzdelania, zručností a celoživotného vzdelávania a  budovanie inštitucionálnych kapacít a efektívnej verejnej správy.
Prierezovo by mal byť príspevok ESF prepojený s nasledovnými tematickými cieľmi: podpora prechodu na nízko uhlíkové hospodárstvo vo všetkých sektoroch; prístup, využitie a kvalita informačných a komunikačných technológií; posilnenie výskumu, technologického rozvoja a inovácií; zvyšovanie konkurencieschopnosti malých a stredných podnikov, poľnohospodárskeho sektoru (pre EAFRD) a rybného hospodárstva (pre EMFF).

Tematická koncentrácia
-	menej rozvinuté regióny – max. 60 % rozpočtu operačného programu by malo byť sústredené na 4 investičné priority,
-	prechodové regióny – max. 70 %  rozpočtu operačného programu by malo byť sústredené na 4 investičné priority,
-	viac rozvinuté regióny – max. 80 % rozpočtu operačného programu by malo byť sústredené na 4 investičné priority,
-	20% ESF rozpočtu by malo byť investovaných na sociálnu inklúziu a boj proti chudobe. 
Budúce monitorovanie a hodnotenie: dôraz na výsledky
Monitorovanie bude založené na používaní spoločných výstupových a výsledkových ukazovateľov, ktoré budú mať spoločné definície. Ich skladba je podobná s kategorizáciou v prílohe XXIII. Ďalej budú používané programové špecifické ukazovatele. Informačné monitorovacie systémy taktiež budú musieť zbierať údaje z indikátorov rozdelené podľa pohlavia. Komisia vypracuje zoznam odporúčaných výstupových a výsledkových ukazovateľov na špecifickej programovej úrovni. Riadiaci orgán sa rozhodne, či tieto ukazovatele použije. 
Kvantifikované cieľové hodnoty budú stanovené pre rok 2022 a to tak pre všeobecné spoločné ukazovatele ako aj pre špecifické programové ukazovatele. Ex-ante hodnotenie by malo stanoviť dosiahnuteľnosť cieľov. 
K zmene dôjde aj v oblasti predkladania výročných správ operačných programov. Prvá výročná správa bude predložená v roku 2016 za roky 2014 a 2015. V rokoch 2016, 2018, 2020 a 2021 bude predkladaná „ľahšia“ výročná správa. Tá bude musieť byť predložená do 30.4. kalendárneho roka. Správa bude obsahovať najmä údaje o všeobecných spoločných ukazovateľoch. V rokoch 2017, 2019 a 2023 (záverečná správa) bude predkladaná analytická výročná správa. Na národnej úrovni bude v rokoch 2017 a 2019 predložená Správa o pokroku (Progress report), ktorá bude spoločná pre všetky fondy spoločného strategického rámca a jej obsah bude korešpondovať s partnerskou zmluvou.
Hodnotenie v novom programovom období bude kontinuálne nadväzovať na princíp priebežných hodnotení. Každý operačný program bude mať plán hodnotení, ktorý bude schvaľovaný a pravidelne prehodnocovaný monitorovacím výborom. Monitorovací výbor bude taktiež posudzovať výsledky hodnotení a ich odporúčania. V decembri 2020 bude členský štát predkladať správu o hodnoteniach operačných programov. 
Ex-ante hodnotenie bude vykonávané pre každý operačný program, jeho úlohou bude zdôvodnenie vybratých tematických cieľov a priorít, príspevok k stratégii Európa 2020 a taktiež dosahovanie špecifických národných odporúčaní, vyhodnotenie relevancie a reálnosti nastavenia ukazovateľov, cieľov a finančných alokácií. Súčasťou ex-ante hodnotenia bude tiež vyhodnotenie nastavenia administratívnych kapacít určených pre monitorovanie a hodnotenie a nastavenie vhodných systémov zberu údajov.

Ex-ante kondicionality a makroekonomické kondicionality
Cieľom kondicionalít je zvýšiť efektívnosť kohéznej politiky prostredníctvom splnenia podmienok nevyhnutných pre zmysluplné a správne investovanie. Stanovené na úrovni tematických cieľov resp. investičných priorít. Ide o súbor strategických, legislatívnych a technických podmienok, ktoré sú predpokladom realizácie tematického cieľa. 
Ex-ante kondicionality sú dvoch kategórií: všeobecné (antidiskriminácia, rodová rovnosť, zdravotné postihnutie, verejné obstarávanie, štátna pomoc,...) a tematické (prepojené na tematické ciele).
Na základe požiadavky  môžu byť aplikované aj makroekonomické kondicionality, pričom komisia môže požiadať alebo navrhnúť dodatky k partnerskej zmluve a relevantnému operačnému programu aby bola zabezpečená podpora implementácie odporúčaní Rady a zvýšiť dopad fondov. Komisia taktiež môže pozastaviť časť alebo všetky platby v prípade, že nedostane uspokojivú odpoveď členského štátu v rámci stanovených termínov. 

18.11.2011 Hodnotenie v súčasnom programovom období

Hodnotenia členských štátov 2007-2013 (ESF expertná sieť)
Cieľom tohto projektu (ESF Expert Evaluation Network) bolo vytvoriť expertnú sieť s jedným národným expertom v každom členskom štáte, ktorý zozbiera, popíše a zanalyzuje všetky hodnotenia súvisiace s ESF operačným programom, ktoré boli členským štátom realizované v tomto programovom období. Hlavnou úlohou  bolo vypracovať inventár všetkých ESF hodnotení, správu za každý členský štát a správu na úrovni EÚ 27 sumarizujúcu výsledky hodnotení. Záverom bolo, že k júlu 2011 experti identifikovali 559 hodnotiacich aktivít. Do záverov boli akceptované len ukončených hodnotení. Jedným zo záverov bolo, že väčšina hodnotení bola realizovaná na úrovni operačného programu a tiež väčšina z hodnotení boli operatívne hodnotenia. 
Hodnotenia mali tendenciu zamerať sa najmä na implementáciu a funkčné aspekty (obzvlášť v EÚ 12). Hodnotenia v tomto programovom období tiež majú tendenciu byť zamerané skôr na chyby programov financovaných z ESF než na príspevok ESF ako takého. Celkovým výsledkom analýzy hodnotení je pozitívny obraz o ESF, ESF je užitočný finančný nástroj, prispieva k adaptabilite pracovníkov, zvyšuje prístup k zamestnaniu, prispieva k sociálnej inklúzii, k reformám verejnej správy. Naďalej sú však oblasti, ktoré vyhodnocované neboli ako napr. je veľmi málo hodnotení týkajúcich sa znevýhodnených skupín alebo horizontálnych priorít (gender mainstreaming, trvalo udržateľný rozvoj, transnacionalita). Taktiež doteraz nebola hodnotená tzv. community added value (pridaná hodnota spoločenstva) a udržateľnosť ESF intervencií. 
Na záver je možné konštatovať, že vďaka tomuto projektu je možné identifikovať úspešné oblasti, oblasti s nedostatkami, avšak nie je možné podať koherentný, ucelený obraz o ESF. 

Ex-post hodnotenie verejných služieb zamestnanosti (public employment services – PES) Maďarsko
Cieľom bolo vyhodnotenie modernizácie služieb zamestnanosti. Program začal v roku 2002 a naďalej prebieha. Pre Vzhľadom na dostupnosť údajov a ich konzistentnosť, bolo hodnotenie orientované na roky 2004 – 2008. Boli položené otázky nasledovné evaluačné otázky: Základnými otázkami tohto hodnotenia boli: Čo sa stalo? Ako sa to stalo? Prečo sa to stalo? Môžeme to urobiť lepšie?
Na zodpovedanie týchto otázok bili použité metódy - desk research, analýza dát, rozhovory, prípadové štúdie. 
Pre toto kontrafaktuálne hodnotenie bol použitý prístup dvojitého rozdielu a nespojitý dizajn. Prostredníctvom nich bolo dokázané, že vo všeobecnosti prijaté opatrenia boli efektívne a hospodárne. 

Kontrafaktuálne hodnotenie dopadov
Tento typ hodnotenia je dôležitý pretože nám hovorí o tom, do akej miery intervencie dosahujú svoje ciele. Často býva taktiež používaná cost-benefit analýza, ktorá zároveň  zodpovie na otázky týkajúce sa efektívneho využitia finančných prostriedkov intervencií.
Dňa 25.10.2011 sa v Bruseli stretli experti v oblasti hodnotenia z niekoľkých členských štátov. Hovorilo sa o skúsenostiach z minulých programových období, súčasnom programovom období a pláne pre nadchádzajúce obdobie. Diskutovalo sa o výsledkoch, metódach, dátach potrebných pre vyhodnotenie dopadov a taktiež o výzvach pre budúce programové obdobie. Zo záverov zasadnutie vyplynula silná požiadavka na realizáciu väčšieho množstva kontrafaktuálnych hodnotení, aby bolo ukázané, čo funguje. Ďalším krokom je tiež vytvorenie príručky pre kontrafaktuálne hodnotenie a podporiť tak jednotlivé členské štáty v realizácii tohto typu hodnotenia. 
V úvode budú koncepty, definície, priority a bude odpovedať na otázky: čo je to kontrafaktuálne hodnotenie, prečo je dôležité, aký typ otázok je určený pre toto hodnotenie a aký je vzťah k iným formám hodnotenia. 
Druhá, hlavná časť bude zameraná na praktické otázky, poskytne odpovede na 12 kľúčových otázok ako napr.: Ktoré intervencie je potrebné vyhodnotiť? Aké sú dostupné zdroje potrebných údajov? Kedy má byť intervencia vyhodnotená? Ako identifikovať podporenú skupinu? Čo je kontrafaktuál? atď...

Príručka tiež bude obsahovať výzvy v procese hodnotenia dopadov. Je potrebné v prvom rade dôkladne zadefinovať cieľové skupiny, podporených a nepodporených, pričom je potrebné mať zrejmú stratégiu získania potrebných údajov a to všetko pri dodržiavaní legislatívy v oblasti ochrany osobných údajov. Vzhľadom na to, že v oblasti kontrafaktuálneho hodnotenia je stále nedostatok expertov, je potrebné zabezpečiť širokú informačnú a metodologickú podporu, vytvárať tieto kapacity v rámci členských štátov, vytvárať tréningy špecifické pre členské štáty a riadiace orgány, vymieňať si vzájomné skúsenosti a pod. 

Záverečné informácie
Na záver stretnutia odzneli stručné informácie hodnotenia plánovaných Komisiou a nasledujúcich stretnutiach ESF Evaluation Partnership v roku 2012. Stretnutia sa budú predbežne konať 15.-.16.3.2012, 14.-15.6.2012, 15.-16.2012.

5.  Odporúčané závery:
Naďalej sa aktívne zúčastňovať zasadnutí ESF Evaluation Partnership. 

Z:   SŠFEÚ                                                                                           T: priebežne

6.   Prehľad prinesenej dokumentácie a miesto jej uloženia

Prinesená dokumentácia je k dispozícii u účastníčky ZPC, Mgr. Petry Rosinčinovej.

7.   Osobitne vyhodnotený očakávaný prínos ZPC

Hodnotenie je jeden zo základných nástrojov riadenia kohéznej politiky a stretnutia ESF Evaluation Partnership poskytujú zástupcom členských krajín priestor na výmenu skúseností s hodnotením ESF, sú predstavované spoločné prístupy k hodnoteniu, návrhy na zlepšenie metód a evaluačných otázok. Poznatky o metódach a technikách hodnotení získané na stretnutiach Partnerstva pre hodnotenie ESF sú využívané pri realizácii hodnotení  OP Vzdelávanie v programovom období 2007-2013. Pre riadiaci orgán je účasť na stretnutiach veľkým prínosom, prináša možnosť vymeniť si konkrétne skúsenosti (pozitívne aj negatívne) z hodnotení realizovaných v iných členských štátoch. 
Z hľadiska blížiacej sa prípravy ďalšieho programového obdobia 2014-2020 sú veľkým prínosom prezentované informácie o budúcnosti ESF.
 
8.    Spôsob zverejnenia výsledkov ZPC, prenos získaných informácií
Závery zo ZPC sú prezentované na porade oddelenia pre operačný program Vzdelávanie.
Správa zo ZPC je zverejnená na internetovej stránke MŠVVaŠ SR.

Súhlasím so zverejnením správy na internete

Správu vypracoval: 
Mgr. Petra Rosinčinová						
Dátum:  30.11.2011		

So správou súhlasí: 
Mgr. Veronika Paľková 
poverená zastupovaním vedúceho oddelenia 
pre operačný program Vzdelávanie 

RNDr. Dušan Hudec
riaditeľ odboru riadenia programov

Správu schválil: 

Mgr. Roderik Klinda
generálny riaditeľ sekcie štrukturálnych fondov EÚ 
MŠVVaŠ SR